**เหตุผลความจำเป็น**

 องค์การบริหารส่วนตำบลโรงเข้ได้ปรับขนาดจากองค์การบริหารส่วนตำบลขนาดเล็ก เป็นขนาดกลาง ตามประกาศองค์การบริหารส่วนตำบลโรงเข้ ลงวันที่ 10 เมษายน 2551 เรื่อง กำหนดขนาดขององค์การบริหารส่วนตำบลและระดับตำแหน่งปลัดองค์การบริหารส่วนตำบล โดยแบ่งส่วนราชการออกเป็น 3 ส่วน ได้แก่ สำนักงานปลัด ส่วนการคลัง และส่วนโยธา แต่เนื่องจาก ที่ผ่านมาองค์กรปกครองส่วนท้องถิ่นมีภารกิจและปริมาณงานที่เพิ่มมากขึ้นจำนวนมาก และจำนวนบุคลากร ที่มีอยู่ไม่เพียงพอต่อการปฏิบัติภารกิจให้สำเร็จลุล่วงได้อย่างมีประสิทธิภาพ และประสิทธิผล องค์การบริหารส่วนตำบลโรงเข้ จึงต้องมีความจำเป็น ต้องขอกำหนดตำแหน่งเพิ่ม และยุบตำแหน่ง เพื่อรองรับปริมาณงานที่เพิ่มมากขึ้น และกำหนดโครงสร้างและกำหนดกรอบอัตรากำลังให้สอดคล้องกับภารกิจและอำนาจหน้าที่ ตามพระราชบัญญัติสภาตำบลและองค์การบริหารส่วนตำบล พ.ศ. 2537 แก้ไขเพิ่มเติม (ฉบับที่ 6) พ.ศ. 2552 และพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. 2542 และพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2549 เพื่อให้สามารถแก้ไขปัญหาความเดือดร้อน ความต้องการ และบำบัดทุกข์ บำรุงสุข ของราษฎรได้อย่างมีประสิทธิภาพและประสิทธิผล ดังนี้

**กำหนดตำแหน่งเพิ่ม**

 ส่วนการคลัง

 ตำแหน่ง นักวิชาการเงินและบัญชี 3-5 หรือ 6ว

 เนื่องจากองค์การบริหารส่วนตำบลโรงเข้ มีพื้นที่ในเขตความรับผิดชอบ จำนวน 3 ตำบล 12 หมู่บ้าน มีประชากร จำนวน 4,155 คน ในปีงบประมาณ 2555 มีรายรับ จำนวน 22,684,517.15 บาท รายจ่ายจำนวน 17,947,295.49 บาท ซึ่งปีที่ผ่านมามีปริมาณงานด้านการเงินและบัญชีเพิ่มมากขึ้น ทั้งการจัดทำฎีกา ตรวจสอบการตั้งฎีกาเบิกจ่ายในหมวดต่าง ๆ ตรวจสอบความถูกต้องของบัญชีเงินสด บัญชีเงินฝากธนาคาร บัญชีแยกประเภท จัดทำรายงานเงินรายจ่ายตามงบประมาณ ประจำเดือน จัดทำประมาณการรายได้รายจ่ายประจำปี การจัดทำแผนการปฏิบัติงาน การขอโอนและการขอเปลี่ยนแปลงรายการงบประมาณ การวิเคราะห์ประเมินผลและติดตามผลการใช้จ่ายเงินงบประมาณรายจ่าย จัดทำรายงานผลการปฏิบัติงานตามแผน รวมทั้งงานอื่น ๆ ที่ได้รับมอบหมาย เพื่อให้การปฏิบัติงานด้านการเงินและบัญชีมีความถูกต้อง ช่วยลดความเสี่ยงในการเกิดความเสียหายด้านการเงินและบัญชีขององค์การบริหารส่วนตำบล อีกทั้งยังช่วยให้งานด้านการเงินและบัญชีมีประสิทธิภาพประสิทธิผลเพิ่มมากขึ้น

จึงจำเป็นต้องขอกำหนดตำแหน่ง นักวิชาการเงินและบัญชี ระดับ 3-5 หรือ 6 ว จำนวน 1 อัตรา และเพื่อไม่ให้งานมีความซ้ำซ้อน มีภาระค่าใช้จ่ายเพิ่มขึ้นโดยไม่จำเป็น จึงยุบตำแหน่งเจ้าพนักงานการเงินและบัญชี 2- 4 หรือ 5 เมื่อสรรหาพนักงานส่วนตำบล ตำแหน่ง นักวิชาการเงินและบัญชีได้เรียบร้อยแล้ว